Eerste deel van Zondo-verslag vanaand beskikbaarPres. Cyril Ramaphosa (5 Augustus 2021) (Foto: Elmond Jiyane/GCIS) Die eerste gedeelte van die Zondo-kommissie van ondersoek na staatskaping se lankverwagte verslag word later vanaand (Dinsdag) aan die publiek bekend gemaak. Pres. Cyril Ramaphosa het Dinsdagmiddag by sy ontvangs van dié verslag by die Uniegebou in Pretoria gesê Suid-Afrikaners het geveg vir die totstandkoming van die kommissie, die kommissie se werk noukeuring dopgehou en het die grootste belang by die uitkoms daarvan. “Die werklikheid is dat die verslag werklik aan die mense van Suid-Afrika behoort. Dit behoort nie aan die president nie… Ek het dus besluit om elke deel van die kommissie se verslag aan die publiek bekend te maak onmiddellik nadat dit aan my voorgelê is. “Die eerste deel van die verslag sal dus binne die volgende paar uur op die presidensie se webwerf beskikbaar wees,” het Ramaphosa gesê. Die volledige verslag sal teen 30 Junie aan die parlement voorgelê word. “Eers nadat die finale verslag ontvang is, sal dit moontlik wees om volledige insig in die verslag se implikasies te kry en ŉ implementeringsplan na aanleiding van die aanbevelings te ontwikkel. “Die regering sal dus nie uitsprake oor die bevindings of aanbevelings maak voordat hy die volledige verslag ontvang het en al drie dele daarvan oorweeg het nie,” het Ramaphosa gesê. Maroela Media het vroeër berig die verslag word in drie dele aan die president oorhandig. Die tweede gedeelte sal teen die einde van dié maand oorhandig word en die laaste gedeelte – die finale verslag – teen die einde van Februarie. Volgens Ramaphosa sal die regering wel begin om die dele van die verslag soos dit aan die presidensie voorgelê word, te oorweeg en die bevindinge en aanbevelings te verwerk. Ramaphosa het die lankverwagte Zondo-verslag as ’n “bepalende oomblik in ons land se poging om die era van staatskaping te beëindig en die integriteit, geloofwaardigheid en vermoë van ons instellings en regering te herstel” bestempel. Meer as 330 getuies het oor ŉ tydperk van byna vier jaar voor die kommissie, wat in 2018 met sy werk begin het, getuig. WATCH: President @CyrilRamaphosa receives the first part of the report of the Judicial Commission of Inquiry into Allegations of State Capture from the Commission’s Chairperson, Acting Chief Justice Raymond Zondo pic.twitter.com/MljJ4dnu1E — Presidency | South Africa ???????? (@PresidencyZA) January 4, 2022